ส่อขึ้นเบี้ยเสี่ยงภัยราชประสงค์
ประกันส่อขึ้นเบี้ยภัยก่อการร้าย ปักหมุดราชประสงค์พื้นที่เสี่ยงสูง
19 ส.ค. 2558

ประกันส่อขึ้นเบี้ยภัยก่อการร้าย ปักหมุดราชประสงค์พื้นที่เสี่ยงสูง
แหล่งข่าวจากธุรกิจประกันภัย เปิดเผยว่า หลังจากเกิดเหตุการณ์วางระเบิดที่สี่แยกราชประสงค์เมื่อวันที่ 17 ส.ค.ที่ผ่านมาแล้ว ก็มีโอกาสสูงที่ในปีหน้าการต่อสัญญาประกันภัยคุ้มครองความวุ่นวาย หรือความรุนแรงทางการเมือง (Political Violence : PV) ซึ่งให้ความคุ้มครองถึงภัยก่อการร้ายด้วยนั้น จะต้องมีการปรับค่าเบี้ยเพิ่มตามความเสี่ยงที่เกิดขึ้น โดยเฉพาะในพื้นที่บริเวณราชประสงค์ที่ถือว่ามีความเสี่ยงสูงมากว่าพื้นที่อื่น
“ทางบริษัทรับประกันภัยต่อ หรือรีอินชัวเรอร์ คงนำเหตุการณ์ระเบิดล่าสุดไปใช้เป็นปัจจัยในการพิจารณาค่าเบี้ยใหม่ด้วย ขณะเดียวกันก็มีโอกาสสูงที่บรรดาผู้ประกอบธุรกิจจะกลับมาให้ความสำคัญกับประกันพีวีมากขึ้น หรือไม่ใครที่ทำประกันพีวีไว้อยู่แล้ว ก็อาจซื้อความคุ้มครองเพิ่มขึ้นอีก และส่งผลให้ประกันพีวีกลับมาเป็นที่ต้องการของตลาดอีกครั้ง” แหล่งข่าวเปิดเผย
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.ได้ประสานไปยังสมาคมประกันวินาศภัยไทย และสมาคมประกันชีวิตไทย ให้พร้อมให้ความช่วยเหลือด้านการประกันภัยกับผู้ประสบภัยเหตุระเบิดที่ราชประสงค์อย่างเร่งด่วน
“สำหรับผู้ประสบภัยที่เป็นนักท่องเที่ยวชาวต่างชาติที่มีการซื้อการประกันภัยอุบัติเหตุการเดินทางจากต่างประเทศ สำนักงาน คปภ. และสมาคมประกันวินาศภัยไทย พร้อมที่จะให้ความช่วยเหลืออย่างเต็มที่ในการติดต่อบริษัทประกันภัยในต่างประเทศ ขอให้แจ้งสำนักงาน คปภ. หรือสมาคมประกันวินาศภัยไทย เพื่อดำเนินการประสานต่อไป” เลขาธิการ คปภ. กล่าว
สำหรับกรมธรรม์ประกันภัยที่ให้ความคุ้มครองชีวิต ร่างกาย หรือทรัพย์สิน เช่น กรมธรรม์ประกันชีวิต การประกันภัยรถยนต์ตาม พ.ร.บ. และภาคสมัครใจประเภท 1 การประกันภัยความเสี่ยงภัยทรัพย์สิน (IAR) รวมถึงกรมธรรม์ประกันภัย 200 เป็นต้น
ทางด้านบริษัท วิริยะประกันภัย แจ้งว่า มีรถยนต์ที่ทำประกันภัยรถยนต์ประเภท 1 ไว้กับบริษัท 3 คันได้รับความเสียหาย และได้เคลมสินไหมทดแทนเรียบร้อยแล้ว